竹鶴窺棋雪字韻
作者：陸文圭
朝代：宋

paragraphs: 秦馬投鞭江可竭，別墅從容謀已决。
蘭階小兒呼與棋，敵手不覺平時劣。
青岡鶴唳走先聲，捷書上牀屐齒折。
局中勝負俄今古，身後功名謾豪傑。
何如山中靜相對，風度幽篁韻清絕。
林深有客遇神機，柯爛無人傳妙訣。
白頭老姥獨解事，化作仙禽欲饒舌。
石枰落子忽驚飛，五月驪山啄殘雪。